VIITE: LAUSUNTOPYYNTÖ YMPÄRISTÖNSUOJELULAIN UUDISTAMISHANKKEEN KOLMANNEN VAIHEEN EHDOTUKSISTA

Suomen Turkiseläinten Kasvattajain Liitto ry esittää lausuntonaan seuraavaa:

Projekti 1

Lupamenettelyn kehittäminen sisältää monia hyviä ja tavoiteltavia päämääriä.

Sähköisen lupamenettelyn ei välttämättä tarvitse perustua täysimittaiseen verkkolomakkeistoon. Lupahakemusten laatimisen kannalta myös tiedostomuotoisena toimialakohtaisilla lomakkeilla jätettävät hakemukset tulisi hyväksyä jatkossa nykyistä laajemmin. Tarpeetonta paperikopioiden ottamista tulisi välttää erityisesti lausuntokappaleiden osalta.

Projekti 6

Turkistaloutta käsittelevissä taustatiedoissa on epätarkkuutta. Suomessa on tällä hetkellä noin 950 toiminnassa olevaa turkistilaa. Useilla tuottajilla on kuitenkin useampia tuotantoyksiköitä jolloin turkiseläinten pitopaikkoja on yli 1000 kappaletta. Tarkat eläinkohtaiset tilamäärät toimitetaan tarvittaessa ministeriöön, joista selviää tarkat eläinmääräkohtaiset tilamäärät.

Turkiselinkeinossa on jo aloitettu toimialaa koskevan ympäristöohjeen valmistelu ja tiedonkeruu. Tämän valmistelu edellyttää kuitenkin yhteistyötä eri viranomaistahojen kanssa esitetyn suppean työryhmän muodossa. Elinkeinossa on varauduttu asian edistämiseen vuoden 2016 aikana.

Eläinyksikkökertoimien uudistus on lievästä vaikeaselkoisuudestaan huolimatta jo nyt selkeyttänyt lupamenettelyä. Sijainninohjaustyökalun päivittäminen on erityisen tärkeää, sillä useimmissa lupamenettelyissä keskeinen asia on juuri eri toimintojen keskinäiset etäisyydet ja niihin liittyvät tulkinnat. Samalla työkalu parantaa tuotannonharjoittajan oikeusturvaa niissä tilanteissa, joissa etäisyyskysymystä on tarpeen tarkastella käänteisesti esimerkiksi kaavoituksen yhteydessä.

Lupamenettelyn joustavoittaminen ei saa tulevaisuudessa heikentää hakijan oikeusturvaa nykyiseen lupamenettelyyn nähden. Mahdollisen ilmoitusmenettelyn nojalla saadun luvan tulee tämän vuoksi olla juridisesti yhtä vahva perinteisen ympäristölupapäätöksen kanssa. Asianosaisten kuulemisen yhdistäminen ympäristö- ja rakennuslupamenettelyiden suhteen on selkeä edistysaskel.

Projekti 7

Turkistilojen ympäristöluvanvaraisuus ja toimivaltarajat ovat 2015 toteutuneen uudistuksen jälkeen suunnilleen oikealla tasolla. Fyysisten tuotantorakenteiden osalta ainut epäsuhta liittyy lähinnä minkkitarhojen kokoon suhteessa kettutarhoihin laajalti käytössä olevan kiipeilyhäkkikasvatuksen vuoksi. Tällä perusteella toimivaltaraja olisi minkkien osalta voinut olla korkeampikin. Asiaan voitaneen palata myöhemmin esimerkiksi toimialakohtaisen ympäristönsuojeluohjeen laadinnan yhteydessä.

Kalajoella 7.3.2016

Suomen Turkiseläinten Kasvattajain Liitto ry

Hannu Kärjä

varatoiminnanjohtaja